
Axetine 750 mg milteliai injekciniam ar infuziniam tirpalui
Axetine 1500 mg milteliai injekciniam ar infuziniam tirpalui
cefuroksimas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis arba (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

1.	Kas yra Axetine ir kam jis vartojamas
2.	Kas žinotina prieš vartojant Axetine
3.	Kaip vartoti Axetine
4.	Galimas šalutinis poveikis
5.	Kaip laikyti Axetine 
6.	Pakuotės turinys ir kita informacija


1.	Kas yra Axetine ir kam jis vartojamas

Axetine yra antibiotikas, kuriuo gydomi suaugusieji ir vaikai. Jis naikina infekcines ligas sukeliančias bakterijas. Jis priklauso vaistų, vadinamų cefalosporinais, grupei. 

Axetine gydomos infekcinės ligos: 
· plaučių ar krūtinės ląstos; 
· šlapimo takų; 
· odos ir poodinio audinio; 
· pilvo.

Be to, Axetine galima vartoti infekcinių ligų profilaktikai atliekant chirurgines operacijas. 


2.	Kas žinotina prieš vartojant Axetine 

Gydytojas įsitikins, ar Jums yra saugu vartoti šio vaisto.

Axetine vartoti draudžiama:
· jeigu yra alergija cefuroksimui arba bet kuriai pagalbinei šio vaisto medžiagai (jos išvardytos 6 skyriuje);
· jeigu yra alergija kuriam nors kitokiam beta laktaminiam antibiotikui (penicilinams, monobaktamams, karbapenemams);
· jeigu po gydymo cefuroksimu arba bet kuriuo kitu cefalosporinų grupės antibiotiku pasireiškė sunkus odos išbėrimas arba odos lupimasis, pūslės ir (arba) burnos opos.

Jeigu manote, kad yra tokių aplinkybių, apie tai pasakykite gydytojui prieš pradedant vartoti Axetine. Jums negalima vartoti Axetine. 

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Axetine.
Turite stebėti, ar vartojant Axetine, neatsiranda tam tikrų simptomų, pavyzdžiui: alerginės reakcijos ar virškinimo trakto sutrikimai, pavyzdžiui, viduriavimas. Taip galima sumažinti galimų sutrikimų riziką. Žr. 4 skyriuje (,,Būklės, į kurias reikia atkreipti dėmesį“). Jeigu pasireiškė kokia nors alerginė reakcija kitiems antibiotikams, pavyzdžiui, penicilinui, galite būti alergiški ir Axetine.

Gauta pranešimų apie su gydymu cefuroksimu susijusias pavojingas odos reakcijas, įskaitant Stevenso ir Džonsono sindromą, toksinę epidermio nekrolizę, vaisto sukeltą reakciją su eozinofilija ir sisteminiais simptomais (DRESS). Pastebėję bet kurį iš 4 skyriuje aprašytų simptomų, susijusių su pavojingomis odos reakcijomis, nedelsdami kreipkitės į gydytoją (žr. 4 skyrių).

Jeigu reikia atlikti kraujo arba šlapimo tyrimą 
Axetine gali veikti šlapimo arba kraujo tyrimų gliukozei nustatyti arba kraujo mėginio, kuris vadinamas Kumbso mėginiu, rezultatus. Jeigu reikia atlikti kraujo tyrimą: 
mėginį imančiam asmeniui pasakykite, kad vartojate Axetine. 

SVARBU. Jeigu į bet kurį toliau pateiktą klausimą Jūs atsakysite TAIP, prieš vartojant šio vaisto pasakykite savo gydytojui, slaugytojai ar vaistininkui. Jiems taip pat reikia pasakyti, jeigu Jums dėl ko nors kyla abejonių. 
· Ar Jums yra ar kada nors buvo antibiotikų, tokių kaip penicilinas ar cefalosporinas, sukeltas išbėrimas, niežėjimas, veido patinimas, švokštimas ar kvėpavimo pasunkėjimas (alerginė reakcija)?
· Ar vartojate bet kokių kitų vaistų, ypač šlapimo išsiskyrimą skatinančių tablečių (diuretikų) ar kitų antibiotikų?
· Ar esate nėščia arba įtariate, jog pastojote?
· Ar esate žindyvė?
· Ar Jums atliekama dializė, ar sergate inkstų liga?
· Ar sergate arba sirgote virškinimo trakto liga, vadinama kolitu?

Kiti vaistai ir Axetine
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui. 
Kai kurie vaistai gali keisti Axetine veikimą arba didinti šalutinio poveikio atsiradimo riziką. Tokie vaistai yra: 
· aminoglikozidų grupės antibiotikai; 
· šlapimo išsiskyrimą skatinančios tabletės (diuretikai), pavyzdžiui, furozemidas; 
· probenecidas;
· geriamieji antikoaguliantai. 

Jeigu yra tokių aplinkybių, pasakykite gydytojui. Vartojant Axetine, gali prireikti papildomų tyrimų Jūsų inkstų funkcijai stebėti. 

Kontraceptinės tabletės 
Axetine gali mažinti kontraceptinių tablečių veiksmingumą. Jeigu vartojate kontraceptines tabletes gydymo Axetine metu, turite naudoti ir barjerinį kontracepcijos metodą (pvz., prezervatyvus). Kreipkitės į gydytoją patarimo.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Eksperimentinių tyrimų metu nustatyta, kad Axetine vaisiui žalingo poveikio ir sklaidos trūkumų nesukelia, bet kaip ir visų vaistų, jo reikia atsargiai vartoti pirmaisiais nėštumo mėnesiais. Jūsų gydytojas įvertins gydymo Axetine naudos Jums ir rizikos Jūsų kūdikiui santykį.
Veiklioji vaisto medžiaga patenka į motinos pieną, todėl žindymo laikotarpiu Axetine reikia vartoti atsargiai.

Axetine sudėtyje yra natrio
Kiekviename šio vaisto 750 mg flakone yra 39,5 mg natrio (valgomosios druskos sudedamosios dalies), 1500 mg flakone – 79 mg natrio (valgomosios druskos sudedamosios dalies). Tai atitinka 1,975% (1500 mg flakone – 3,95%) didžiausios rekomenduojamos natrio paros normos suaugusiesiems.


3.	Kaip vartoti Axetine

Visada vartokite šį vaistą tiksliai kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Axetine paprastai suleidžia gydytojas arba slaugytoja. Vaistas gali būti sulašinamas (infuzuojamas į veną) arba suleidžiamas tiesiai į veną arba į raumenis.

Rekomenduojama dozė 

Reikalingą Axetine dozę Jums nustatys gydytojas. Dozė priklauso nuo infekcinės ligos sunkumo ir tipo, kokių nors kitų antibiotikų vartojimo, Jūsų kūno masės ir amžiaus, Jūsų inkstų funkcijos. 

Naujagimiams (0-3 savaičių) 
Kiekvienam naujagimio kūno masės kilogramui vartojama po 30-100 mg Axetine per parą dozė, padalyta į dvi ar tris dozes. 

Kūdikiams (vyresniems kaip 3 savaičių) ir vaikams 
Kiekvienam kūdikio ar vaiko kūno masės kilogramui vartojama po 30-100 mg Axetine per parą dozė, padalyta į dvi ar tris dozes. 

Suaugusiesiems ir paaugliams 
Nuo 750 mg iki 1,5 g Axetine du, tris arba keturis kartus per parą. 

Pacientams, kurių sutrikusi inkstų funkcija 
Jeigu Jums yra inkstų funkcijos sutrikimas, Jūsų gydytojas gali pakoreguoti Jums skirtą dozę. 
Pasakykite gydytojui, jeigu yra tokia aplinkybė.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, tačiau jis pasireiškia ne visiems žmonėms. 

Būklės, į kurias reikia atkreipti dėmesį 
· Mažai daliai Axetine vartojančių žmonių pasireiškė alerginė reakcija arba sunki odos reakcija. Tokios reakcijos simptomai gali būti gumbuotas niežtintis išbėrimas, patinimas, kartais veido ar gerklės, dėl kurio pasunkėja kvėpavimas; 
· odos išbėrimas, kuris gali būti su pūslėmis arba atrodyti kaip maži taikiniai (centre tamsus taškas, apsuptas blyškesnės srities, o iš krašto apjuostas tamsaus žiedo); 
· išplitęs bėrimas su pūslėmis ir odos lupimusi (tai gali būti Stivenso-Džonsono (Stevens-Johnson) sindromo arba toksinės epidermio nekrolizės požymiai); 
· retais atvejais grybelių sukeltos infekcinės ligos. Į Axetine panašūs vaistai skatina pernelyg didelį mieliagrybių (Candida) dauginimąsi organizme, dėl to gali pasireikšti grybelių sukeltos infekcinės ligos (pvz., pienligė). Šalutinio poveikio tikimybė yra didesnė, jeigu vartojate Axetine ilgai;
·  išplitęs bėrimas, aukšta kūno temperatūra ir padidėję limfmazgiai (DRESS sindromas ar padidėjusio jautrumo vaistui sindromas);
· krūtinės skausmas pasireiškus alerginėms reakcijoms – tai gali būti alergijos sukelto širdies infarkto simptomas (Kounis sindromas).

→ Jeigu pasireiškė kuris nors iš minėtų simptomų, nedelsdami kreipkitės į gydytoją arba slaugytoją.

Dažni šalutinio poveikio reiškiniai (gali pasireikšti rečiau kaip 1 iš 10 asmenų): 
· skausmas injekcijos vietoje, patinimas ir šalia venos esančių audinių paraudimas. 

→ Jeigu kuris nors iš šių simptomų vargina Jus, pasakykite savo gydytojui.

Dažnas šalutinis poveikis, kurį gali rodyti kraujo tyrimai: 
· kepenyse gaminamų medžiagų (fermentų) aktyvumo padidėjimas; 
· baltųjų kraujo ląstelių kiekio pokyčiai (neutropenija arba eozinofilija); raudonųjų kraujo ląstelių kiekio sumažėjimas (anemija). 

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· odos išbėrimas, niežulys, gumbuotas išbėrimas (dilgėlinė); 
· viduriavimas, vėmimas, pilvo skausmas. 

→ Jeigu kuris nors iš šių simptomų vargina Jus, pasakykite savo gydytojui.

Nedažnas šalutinis poveikis, kurį gali rodyti kraujo tyrimai:
· baltųjų kraujo ląstelių kiekio sumažėjimas (leukopenija); 
· bilirubino (kepenyse gaminamos medžiagos) koncentracijos padidėjimas; 
· teigiamas Kumbso mėginys. 

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis):
· grybelių sukeltos infekcinės ligos; 
· kūno temperatūros padidėjimas (karščiavimas); 
· alerginės reakcijos; 
· gaubtinės (storosios) žarnos uždegimas, dėl kurio pasireiškia viduriavimas, paprastai su krauju ir gleivėmis, pilvo skausmas; 
· inkstų ir kraujagyslių uždegimas; 
· pernelyg greitas raudonųjų kraujo ląstelių suirimas (hemolizinė anemija); 
· odos išbėrimas, kuris gali būti su pūslėmis arba atrodyti kaip maži taikiniai (centre tamsus taškas, apsuptas blyškesnės srities, o iš krašto apjuostas tamsaus žiedo), vadinamas daugiaforme eritema. 

→ Jeigu kuris nors iš šių simptomų vargina Jus, pasakykite savo gydytojui.

Šalutinis poveikis, kurį gali rodyti kraujo tyrimai: 
· kraujo plokštelių (trombocitų, kurie padeda kraujui krešėti) kiekio sumažėjimas (trombocitopenija); 
· šlapalo azoto kraujyje ir kreatinino koncentracijos serume padidėjimas. 

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Axetine

Šį vaistą laikykite vaikams nepastebimoje ir nepasiekiamoje vietoje.

Laikyti ne aukštesnėje kaip 25 C temperatūroje.
Flakoną laikyti išorinėje dėžutėje, kad vaistas būtų apsaugotas nuo šviesos.
Paruoštą tirpalą vartoti nedelsiant.

Ant dėžutės ir flakono po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima į išmesti kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Axetine sudėtis
· Veiklioji medžiaga yra cefuroksimas. Kiekviename flakone yra 750 mg arba 1500 mg cefuroksimo (natrio druskos pavidalu).
· Pagalbinių medžiagų nėra.

Axetine išvaizda ir kiekis pakuotėje 
Axetine yra balti ar beveik balti gelsvo atspalvio milteliai. 

Axetine tiekiamas bespalvio stiklo flakonuose, užkimštuose bromobutilo gumos kamščiais, uždengtais aliuminio dangteliais (su nuplėšiamu plastikiniu sandarikliu ar be jo). 
Kartono dėžutėje yra 1 arba 10 flakonų.
Gali būti tiekiamos ne visų dydžių pakuotės.

Registruotojas ir gamintojas
Medochemie Ltd.
1-10 Konstantinoupoleos Street
3505 Limassol
Kipras

Jeigu apie šį vaistą norite sužinoti daugiau, kreipkitės į vietinį registruotojo atstovą.

UAB „Medochemie Lithuania“
Gintaro 9-36
LT – 47198, Kaunas
Tel. +370 37 338358
El. paštas: lithuania@medochemie.com


Šis pakuotės lapelis paskutinį kartą peržiūrėtas 2025-11-18.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/

-------------------------------------------------------------------------------------------------
Toliau pateikta informacija skirta tik sveikatos priežiūros specialistams. 

Tirpinimo instrukcijos 

	Flakono dydis
	Vandens kiekis, kurį reikia pridėti (ml)
	Apytikslė cefuroksimo koncentracija (mg/ml)**

	750 mg
	Injekcija į raumenis
Injekcija į veną (leisti iš karto)
Infuzija į veną
	3 ml
Ne mažiau kaip 6 ml

Ne mažiau kaip 6 ml
	216
116

116

	1500 mg

	Injekcija į raumenis
Injekcija į veną (leisti iš karto)
Infuzija į veną
	6 ml

Ne mažiau kaip 15 ml
15 ml*
	216

94
94


*	Paruoštą tirpalą reikia suleisti į 50 ml arba 100 ml suderinamo infuzinio tirpalo (informaciją apie suderinamumą žr. toliau).
**	Ištirpinus cefuroksimą, tirpalo tūris padidėja, lentelėje nurodyta galutinė cefuroksimo koncentracija mg/ml.

Injekcija į raumenis
Axetine 750 mg tirpiname 3 ml injekcinio vandens arba Axetine 1500 mg tirpiname 6 ml injekcinio vandens.
Reikia leisti ne daugiau kaip 5 ml į vieną vietą siekiant išvengti skausmo, kurį gali sukelti leidžiamo tirpalo tūris. 

Injekcinio tirpalo į veną paruošimas
Ruošiant tirpalą, Axetine 750 mg ištirpiname ne mažiau kaip 6 ml injekcinio vandens, Axetine 1500 mg ištirpiname mažiausiai 15 ml injekcinio vandens.
Vaistinis preparatas į veną leidžiamas lėtai, 3-5 minutes.

Infuzinio tirpalo paruošimas
Ruošiant trumpalaikę infuziją, paruošto Axetine 750 mg injekcinio tirpalo į veną suleidžiama į 50 ml injekcinio vandens, izotoninio natrio chlorido tirpalo arba 5% gliukozės tirpalo ir infuzuojama per 20 minučių.
Paruošto Axetine 1500 mg injekcinio tirpalo į veną suleidžiama į 100 ml izotoninio natrio chlorido tirpalo arba 5% gliukozės tirpalo ir infuzuojama lėtai, maždaug per 60 minučių.

Suderinamumas su intraveniniais skysčiais
Cefuroksimas yra suderinamas su injekciniu vandeniu, 5% gliukozės tirpalu ir fiziologiniu natrio chlorido tirpalu. Paruoštas tirpalas yra gelsvos ar rusvos spalvos. Cefuroksimo tirpalai iš esmės yra skiriami atskirai, jei nėra įrodytas kito infuzinio tirpalo suderinamumas fizinėmis ir cheminėmis savybėmis.

Svarbus nesuderinamumas
Cefuroksimo maišymas su natrio vandenilio-karbonato tirpalais ženkliai paveikia tirpalo spalvą. Todėl skiesti šiuo tirpalu cefuroksimo nerekomenduojama. Jei reikia, injekciniu vandeniu skiestas cefuroksimo tirpalas gali būti suleidžiamas į lašinės sistemos vamzdelį pacientams, kuriems infuzuojamas natrio vandenilio-karbonato tirpalas.
Cefuroksimo maišyti su aminoglikozidų grupės antibiotikais draudžiama.

Paruošto vaistinio preparato laikymas

Paruošto tirpalo tinkamumo laikas
Paruošto tirpalo cheminis ir fizinis stabilumas nekinta 3 valandas 25 °C temperatūroje ir 12 valandų 2 - 8 °C temperatūroje. Mikrobiologiniu požiūriu, paruoštą tirpalą reikia suvartoti nedelsiant. Jeigu jis tuoj pat nevartojamas, už paruošto tirpalo laikymo laiką ir sąlygas prieš vartojimą atsako vartotojas.

